Gandia felicita els atletes que van aconseguir excel·lents resultats en el Campionat d'Espanya Absolut d'Atletisme
18 setembre 2019

## Gandia felicita els atletes que van aconseguir excel·lents resultats en el Campionat d'Espanya Absolut d'Atletisme18 setembre 2019Última actualització: 14 juliol 2025

![](../gestion/img/_AO_3106-copia.jpg)  
  

L'alcaldessa de Gandia, Diana Morant i la regidora delegada d'Esports, Lydia Morant, han rebut aquest matí a alcaldia a part dels atletes de Gandia que van participar en el Campionat Absolut d'Atletisme celebrat a la Nucia i on van obtindre excel·lents resultats.

Es tracta de Pili Vázquez, quita en 3.000 obstacles i millor marca personal; Judit Prats, medalla de bronze en llançament de pes; i Ainoha Martínez, que tot i competir lesionada, va obtindre una meritòria novena plaça que han estat acompanyades pels seus entrenadors, Juanvi Escolano i Andrés Dénia.

En primer lloc, **Diana Morant** ha volgut felicitar Quique Llopis, Lluís Salort i Gema Martí, que per problemes d'agenda no van poder acudir a la recepció.  
"_L'atletisme de la nostra ciutat està d'enhorabona. Alguna cosa bé s'està fent des dels clubs per aconseguir aquests resultats que porten a atletes de la nostra ciutat a competir al màxim nivell_" va declarar l'alcaldessa qui ha felicitat en nom de la ciutat a tots. "_Sou un exemple per a tots els que formem part d'una ciutat que vol ser saludable, un mirall en què es mira la joventut i ambaixadors de Gandia allà on competiu_".

**Pili Vázquez** s'ha mostrat satisfeta pels resultats obtinguts. "_Ara mateix hem complert els objectius de la temporada però encara no m'ho crec, ja que estava onzena en el rànquing. Hem hagut d'allargar la temporada fins a gairebé al setembre però l'esforç ha valgut la pena. Espere poder superar l'any que els resultats d'aquesta temporada_".

**Judit Prats** ha afirmat que "_ha estat un estiu força llarg però ha valgut la pena per aconseguir una medalla de bronze en un Campionat d'Espanya Absolut. Va ser una competició força complicada pels nervis. Sabia que tenia possibilitats de medalla però no que la pogués aconseguir_".

**Ainoha Martínez** ha explicat que va patir una lesió dies abans de la competició, el que va condicionar la seua actuació. "_Al final vaig poder aconseguir la novena plaça i ja estem tornant a entrenar per seguir treballant de cara a les pròximes competicions_".

Finalment, **Andrés Dénia** i **Juanvi Escolano** han destacat que aquest tipus de resultats té molta feina que no es visualitza i dificultats de tota mena que han de superar els propis atletes.

[Twittear](https://twitter.com/share)